Adoniram Judson

Adoniram Judson, Jr. (* 9. august 1788, Malden, Massachusetts, USA – † 12. apríl 1850) bol americký misionár, pôsobiaci takmer 40 rokov v Barme. Vo veku 25 rokov sa stal prvým misionárom reformovanej cirkvi, ktorý bol poslaný zo Spojených štátov do Barmy. Jeho služba s Lutherom Riceom viedla k vytvoreniu prvej Baptistickej asociácie v Amerike na podporu misionárov.

Niektoré pramene ho považujú za prvého misionára v Barme, čo však nie je pravda. James Chater a Richard Mardon prišli do Barmy už v roku 1807, skôr tu pôsobil aj Felix Carey. Judson preložil Bibliu do barmčiny, a taktiež tu založil niekoľko baptistických spoločenstiev. Je známy ako prvý významný misionár v Barme a jeden z prvých amerických misionárov, ktorí precestovali oceán.

 Mladosť 

Judson sa narodil 9. augusta 1788 v Malden, Middlesex County, v štáte Massachusetts. Jeho rodičmi boli Adoniram a Abigail Judsonovi. Keď mal 16 rokov, začal študovať na College of Rhode Island & Providence Plantations (dnešná Brown University). Štúdium ukončil ako 19-ročný ako najlepší z ročníka. Počas štúdia na vysokej škole sa zoznámil s mladým mužom menom Jacob Eames, oddaným deistom a skeptikom. Vytvorilo sa medzi nimi silné priateľstvo a pod jeho vplyvom Judson zamietol vieru svojich rodičov. Venoval sa učeniu francúzskych filozofov, intelektuálov 18. storočia. Po ukončení štúdia na vysokej škole založil školu a napísal učebnice anglickej gramatiky a matematiky.

Judsonove deistické názory stratili svoju silu, keď jeho priateľ Eames náhle zomrel. Obaja mali vlastné izby v hosteli, kde Judson počul ako niekto bojuje vo vedľajšej miestnosti o život. Až ráno zistil, že išlo o Eamesa. Po šoku z priateľovej smrti sa Judson vrátil k viere svojho detstva, aj napriek tomu, že už študoval na Andover Theological Seminary. V roku 1808 „odovzdal svoj život Bohu“.Courtney Anderson (1987) To the Golden Shore: The Life of Adoniram Judson.  Počas posledného roku štúdia sa rozhodol, že chce byť misionár.

V roku 1810 sa zapojil do skupiny študentov z Andoveru a hovorili si "the Brethren", v preklade "bratia". Títo študenti iniciovali vznik prvej misijnej organizácie v Amerike.

 Povolanie do služby a svadba 
náhľad|Plavba zo Salemu na palube lode "Caravan"
19. septembra bol Judson určený organizáciou "American Board of Commissioners for Foreign Missions" ako misionár na Východ. Zároveň bol povolaný do služby cirkvou "Congregational Church", a 5. februára 1812 sa oženil s Ann Hasseltineovou. Nasledujúci deň bol vysvätený v kostole Tabernacle Church v Saleme. 19. februára sa na palube Caravan vydal na plavbu na Východ, spolu s Lutherom Riceom; Samuelom a Harriett Newellovou; a svojou manželkou Ann Judsonovou.

 Pozadie služby 

 Plavba do Indie 
Judson so doplavil do Kalkaty 17. júna 1812. Počas plavby do Indie sa na palube lode zameral na štúdium teológie krstu. Dospel k presvedčeniu, že krst veriaceho je teologicky správny a mal by sa vykonať ako prejav podriadenosti Ježišovmu prikázaniu (Evanjelium Matúša 28:19–20).

6. septembra 1812 zmenil svoju denomináciu a spolu s manželkou sa pridal k baptistom. Obaja sa dali pokrstiť anglickým misionárom Wiliamom Wardom ponorením v Kalkate.

Anglické ani miestne vládne úrady nechceli, aby Američania zvestovali evanjelium hinduistom. Preto sa skupina misionárov rozhodla hľadať iné oblasti, kde by mohla pôsobiť. Britská východoindická spoločnosť im prikázala Indiu opustiť. O rok neskôr, 13. júla 1813 sa presťahovali do Barmy.
 Služba v Barme 
V Serampore mu baptisti povedali, že kresťanská evanjelizácia nemá v budhistickej Barme žiaden účinok. Judson, ktorý ovládal latinčinu, gréčtinu a hebrejčinu ihneď začal študovať barmčinu. Trvalo mu viac ako tri roky, kým bol schopný rozprávať po barmsky. Bolo to najmä preto, že barmčina sa gramaticky odlišovala od západných jazykov. S manželkou si našiel učiteľa, s ktorým študovali i 12 hodín denne.

Počas tohto času boli takmer kompletne oddelení od západu a nemali kontakt s nikým v Európe či Amerike. Prešli štyri roky, kým sa Judsom odvážil začať verejne kázať. Na začiatku sa pokúsil pripodobniť barmskej kultúre tým, že nosil žltú róbu, tak ako barmskí učitelia náboženstva, ale čoskoro ju zmenil na bielu, aby sa odlíšil a ukázal, že nie je budhista. Onedlho to však vzdal; zistil, že nech sa oblečie akokoľvek, vždy ho budú považovať za cudzinca.

Snažil sa priblížiť barmskej kultúre tým, že na svojej ulici postavil zayat: miesto určené na stretávanie sa barmských mužov a rozhovory o filozofii a náboženstve. Na prvé verejné stretnutie, ktoré tam uskutočnil v apríli 1819, prišlo 15 mužov. O dva mesiace neskôr pokrstil prvého barmského muža. Bol to Maung Naw, 35-ročný pracovník s drevom, ktorý pochádzal z horského kmeňa.

Prvé pokusy zaujať domorodcov z Rangoona evanjeliom boli takmer úplne neúspešné. K tomu sa pridala smrť ich druhého dieťaťa, Rogera Williama Judsona, ktorý mal takmer 8 mesiacov.

V roku 1817 Judson dokončil preklad barmskej gramatiky a následne na to do nej preložil evanjelium podľa Matúša. V roku 1818 začal verejnú evanjelizáciu, keď sediac vo svojom zayate na rohu ulice volal: "Hej! Všetci čo ste smädní po poznaní!" Prvý krst vykonal v 1819 a do roku 1822 konvertoval ďalších 18 ľudí.

V roku 1820 sa Judson a misionár menom Colman pokúsili dostať k vládcovi Barmy, kráľovi Bagyidawovi v nádeji, že by dal slobodu misionárom šíriť evanjelium a učiť v celej krajine a odstránil zákon o treste smrti Barmčanovi, ktorý by zmenili vierovyznanie. Bagyidaw ich prosbu ignoroval. Šírenie kresťanstva bolo aj preto pomalé a bolo s ním spojené veľké riziko smrti.

Judsonovi trvalo 12 rokov, aby priviedol k viere 18 ľudí. Napísal gramatiku barmčiny, ktorá sa používa dodnes a začal prekladať Bibliu.


Jeho manželka Ann bola ešte zbehlejšia v hovorovej barmčine ako on. Dokonca sa spriatelila s vládcom Rangoonu..

 Referencie 

 Zdroj 


Kategória:Misionári USA